**Homília na Celobratislavskej ekumenickej bohoslužbe Slova, Františkánske nám 2, UT, 24. 1. 2023, 17.00 h, ev.: Mt 25, 31 – 40**

**Matúš 25, 31 – 46**: *„****31****Keď Syn človeka príde vo svojej sláve a všetci anjeli s Ním, posadí sa vtedy na trón svojej slávy.****32****I zhromaždia sa pred Neho všetky národy; a oddelí ich, ako pastier oddeľuje ovce od kozlov,****33****a postaví si ovce sprava, kozlov však zľava.****34****Vtedy povie Kráľ tým na pravici: Poďte, požehnaní môjho Otca, prijmite ako dedičstvo kráľovstvo, ktoré vám je pripravené od stvorenia sveta.****35****Lebo hladný som bol, a dali ste mi jesť; bol som smädný, a dali ste mi piť; prišiel som ako cudzinec, a prijali ste ma;****36****bol som nahý, a zaodeli ste ma; bol som nemocný, a navštívili ste ma; bol som vo väzení, a prišli ste ku mne.****37****Odpovedia Mu spravodliví: Pane, kedy sme Ťa videli hladného, a nasýtili sme Ťa, alebo smädného, a napojili sme Ťa?****38****a kedy sme Ťa videli ako cudzinca, a prijali sme Ťa? Alebo nahého, a zaodeli sme Ťa?****39****A kedy sme Ťa videli chorého alebo vo väzení, a prišli sme k Tebe?****40****Odpovie im Kráľ: Veru, hovorím vám:* ***Čokoľvek ste urobili jednému z týchto mojich najmenších bratov, mne ste urobili.****“*

**Milí bratia a milé sestry!**

Minca má 2 strany. Vták 2 krídla. Bolo by nemúdre špekulovať, ktorá strana mince či ktoré z 2 vtáčích krídel je dôležitejšie. Nemôžeme ich oddeľovať. Podobne **nemôžeme oddeľovať** **lásku k Bohu od lásky k ľuďom.** Povedal to sám Pán Ježiš v podobenstve o poslednom súde.

 **Posledný súd prinesie viacero prekvapení.**

 **I. prekvapenie:**  hodnotiť nebude ľudský súd – ľudia, ktorí sa môžu mýliť. **Súdiť nás bude Pán Ježiš, ktorý nás** tak **miluje**, že seba nechal na kríži potrestať za naše previnenia.

 **II.** **prekvapenie** posledného súdu: **všetci sa budú čudovať.** Čudovať sa budú tí, ktorých Ježiš pochváli a odmení. Pán ich nevyberie podľa toho, ako sa dokázali vyhnúť hriechom. **Rozhodujúce bude, ako sa sme sa od Ježiša naučili mať radi ľudí.**

 Čudovať sa budú aj tí, ktorých Ježiš zavrhne: Zdá sa im: Nič zlé sme neurobili... Ježiš, veď my sme Ťa ani nestretli...

No **Ježiš k nám prichádza v tých, ktorí sa zdajú bezvýznamní. Ich bolesti bolia i Ježiša.**

 **Prekvapením** posledného súdu je, že **všetci sa budú čudovať.**

**Podobenstvo o poslednom súde má aj 2 zvláštnosti.**

1. Na rozdiel od mnohých iných biblických príbehov

**je jeho význam jasný.** Ježiš nás upozorňuje na dôležitosť nášho postoja k druhým. Aj na nedôslednosť jedných a súdržnosť druhých. Zlo sa dostáva do sveta aj našou nedôslednosťou či nečinnosťou. Sú prípady, keď nekonaním spôsobujeme také zlo ako svojvoľným činom. Napríklad, aby sme ťažko poškodili dieťa, stačí sa mu nevenovať, nikdy ho nepochváliť, nepovzbudiť, neobjať, nikdy ho nenapomenúť.

 **2-hou zvláštnosťou je, že každý**: veriaci i neveriaci, **môže súhlasiť s tým, čo tu Ježiš hovorí**: totižže vzťah k Bohu sa prejavuje k ľuďom, Jeho deťom.

Navonok súhlasíme **s potrebou solidarity.** Veď či svojimi daňami nepodporujeme nemocnice, sociálny systém, záchrannú službu a školy?

Keď sa na vec pozrieme bližšie, uvedomíme si, že hoci máme dobrú vôľu, neraz odkladáme svoje chvályhodné úmysly, a potom sa neuskutočnia.

My v Európe máme hodinky, no nemáme čas. Priateľ, ktorý precestoval svet, mi povedal, že v Afrike to je vraj inak. **Afričania nemajú namiesto srdca stopky. Ľudský aspekt pre nich zostáva dôležitý.** Neváhajú vyhľadať rodinu, keď je v problémoch a zostať s ňou celú noc, hoci na druhý deň pracujú.

 **Nepochopil by Ježiša,** **kto by si pomyslel: Už viem, ako na to:** Budem sa snažiť pomáhať ľuďom a Pán mi to odplatí... No Ježiš neodmení tých, ktorí konajú „dobro“, aby za to čosi dostali, resp. konajú dobro, iba keď sa na nich niekto pozerá, keď ich točí kamera.– Nie! **On otvára dvere svojho kráľovstva tým, ktorí na Ježišovu lásku odpovedajú láskavým správaním k ľuďom – a to bez vypočítavosti.**

 **Dobré skutky máme konať. Nie však z vypočítavosti, ale ako ovocie viery**, bez kalkulovania.

 Kto žije v istote: Mám sa čím preukázať, bude na poslednom súde nemilo prekvapený.

 Kto sa spolieha na Pána Ježiša a koná podľa Jeho príkladu, nemusí sa posledného súdu obávať.

**Ako** však **zabezpečiť, aby najdôležitejšie prejavy solidarity, ktoré často nie sú vopred programovateľné, neskončili iba ako pekné úmysly?**

**Ako 1.** treba **prehodnotiť naše priority a medzi dôležité termíny naplánovať aj čas na seba, stíšenie**  a zachovávať ho. Takýto **čas, keď stretneme Boha i seba** samého môžeme pripodobniť otvorom, umožňujúcim nám „vystrčiť nos z vody“ a dýchať. **Umožňujúcim nám prijímať Božiu lásku, všimnúť si, čo naozaj stojí za to: vidieť** **náš život pred Bohom, našu rodinu pred Bohom, iných pred Bohom.** Takto môžeme byť viac k dispozícii ich skutočným potrebám. Neočakávané už nie je neznesiteľné.

**Po 2. treba nahradiť potešenie radosťou.** **Potešenie je dočasné:** z návštevy koncertu, dobrého športového zápasu, výletu. **Potešenie nie je zlé, no ak sa stane najvyšším cieľom, zavedie náš život do slepej uličky.**

**Radosť bojuje v úplne inej kategórii. Je trvalá. Vzniká v stretávaní sa s ostatnými.**

Zastaviť sa, objaviť príležitosti a budovať krajší svet, si vyžaduje čas. Dáva nám to pocit naplnenia.

**Ak si urobíme miesto vo svojom programe a budeme hľadať radosť, ktorá stretáva druhých, potom nám Ježiš jedného dňa povie:** Bol som chorý a ty si ma navštívil. Bol som hladný a ty si mi dal jedlo. Bol som smädný a ty si sa mi dal napiť. Ako ľudí po pravici z podobenstva nás prekvapí, že sme pomohli samotnému Ježišovi. Ale práve to sa stane a o to ide. Amen.

*Použitím myšlienok Daniela Gnaegiho a Tomáša Pavelku (NKD 18. 1 . 2023):*

**Martin Šefranko, evanjelický a. v. farár**